P6_TA(2007)0077

Bosnien-Hercegovina

Europa-Parlamentets henstilling til Rådet af 15. marts 2007 om Bosnien-Hercegovina (2006/2290(INI))

Europa-Parlamentet,

- der henviser til forslag til henstilling til Rådet af Doris Pack for Gruppen for Det Europæiske Folkeparti og De Europæiske Demokrater PPE-DE-Gruppen om Bosnien-Hercegovina (B6-0615/2006),

- der henviser til aftalen af 5. oktober 2005 mellem repræsentanter for staten Bosnien-Hercegovina og de enheder, denne består af, og som knæsætter de grundlæggende principper, som Kommissionen har opstillet for omstruktureringen af politistyrkerne,

- der henviser til Rådets efterfølgende afgørelse af 22. november 2005 om at indlede forhandlinger med Bosnien-Hercegovina om en stabiliserings- og associeringsaftale,

- der henviser til den aftale, der blev indgået den 18. marts 2006 mellem lederne fra flertallet af de vigtigste politiske partier i Bosnien-Hercegovina om en række forfatningsændringer,

- der henviser til den afgørelse, som Styringskomitéen for Fredsimplementeringsrådet (PIC) traf den 23. juni 2006 om, at den høje repræsentants kontor (OHR) omgående skulle iværksætte forberedelser til en lukning pr. 30. juni 2007,

- der henviser til, at PIC vil tage lukningen af OHR op til revision og i givet fald bekræfte denne under hensyntagen til den generelle situation i landet og i området som sådan,

- der henviser til de nyligt afholdte præsident- og parlamentsvalg i Bosnien-Hercegovina,

- der henviser til Kommissionens 2006-statusrapport om Bosnien-Hercegovina (SEK(2006)1384),

- der henviser til konklusionerne fra Rådet (almindelige anliggender og eksterne forbindelser) om det vestlige Balkan af 11. december 2006,

- der henviser til forretningsordenens artikel 114, stk. 3, og artikel 90,

- der henviser til betænkning fra Udenrigsudvalget (A6-0030/2007),

A. der henviser til, at Bosnien-Hercegovina har afsluttet gennemførelsen af Dayton-fredsaftalen i 1995, en aftale, der gjorde en ende på den blodigste krig i Europa siden afslutningen af anden verdenskrig i et land, som engang var fredeligt og multietnisk, og nu er på vej mod en europæisk integration, som forudsætter ændringer af forfatningen,

B. der henviser til, at repræsentanterne for staten og de to enheder har indgået en aftale om, at den foreslåede reform af politistyrkerne vil indebære overførsel til det statslige niveau af al lovgivnings- og budgetkompetence, et stop for enhver politisk indblanding i politistyrkernes arbejde og en fastlæggelse af de territoriale enheder ud fra rent tekniske og funktionelle linjer,

C. der henviser til, at der i henhold til ovennævnte aftale skal oprettes et direktorat for omstrukturering af politiet med repræsentanter for alle myndighedsniveauer (staten, enhederne og kantonerne), som havde til opgave at forelægge forslag til reformens gennemførelse, herunder forslag om afgrænsning af de nye politikredse,

D. der henviser til, at dette direktorat den 22. december 2006 forelagde ministerrådet for Bosnien-Hercegovina et udkast til en plan for gennemførelsen af en strukturreform af politiet,

E. der henviser til, at dette udkast skaber grundlaget for opfyldelsen af de forudsætninger, som Kommissionen har fastlagt for, at der kan indgås en stabiliserings- og associeringsaftale med EU,

F. der henviser til, at under den seneste valgkamp i Republika Srpska fremsatte lederne her ved flere lejligheder udtalelser, hvori de satte spørgsmålstegn ved aftalen om den foreslåede politireform, som de tidligere havde støttet,

G. der henviser til, at mandatet for Republikken Srpskas repræsentant nu er blevet bekræftet ved valget, og at deres partier er kraftigt repræsenteret både på enheds- og statsniveau

H. der henviser til, at de forslag om ændringer af forfatningen, som repræsentanterne for de fleste af de vigtigste partier i Bosnien-Hercegovina har støttet, indeholder en række forslag om en styrkelse af statens beføjelser og omhandler manglerne i den måde, som den lovgivende og udøvende magt i Bosnien-Hercegovina fungerer på,

I. der henviser til, at forslagene ikke indebærer en ændring af den vetoordning, som gælder inden for enheden, til trods for at arbejdet i Bosnien-Hercegovinas parlament kan obstrueres i alvorlig grad på grund af denne ordning,

J. der henviser til, at de forskellige dele af Bosnien-Hercegovina i nær fremtid bør gøre sig alvorlige overvejelser om, hvorledes man kan overvinde den stive etniske opdeling af landet med henblik på at gennemføre en reform af dets strukturer og gøre det mere smidigt og foreneligt med de europæiske demokratier,

K. der henviser til, at de omtalte forslag om ændringer blev godkendt af et flertal i Bosnien-Hercegovinas parlament, men at der manglede to stemmer i at opnå det flertal, som er nødvendigt for vedtagelse af forfatningsændringer,

L. der henviser til, at for tidlig lukning af OHR ud fra det legitime ønske om at styrke bevidstheden om medansvar for den politiske proces og fremskynde forsoningsprocessen mellem de tre vigtigste befolkningsgrupper i Bosnien-Hercegovina, vil kunne påvirke stabiliteten i landet samt tempoet og resultaterne af de administrative og konstitutionelle reformer,

M. der henviser til, at de fortsat eksisterende dybe etniske skel i Bosnien-Hercegovina understreger behovet for et mere integreret og moderne uddannelsessystem uden forskelsbehandling i landet,

N. der henviser til, at der i den forbindelse bør tages hensyn til de erfaringer, som er indhøstet med de etnisk blandede uddannelsesinstitutioner, der med positive resultater anvender en model uden forskelsbehandling, som det er tilfældet med de institutioner, der støttes af den katolske kirke i Bosnien-Hercegovina,

1. konstaterer med bekymring, at parlaments- og præsidentvalgets sejrherrer, som oprindeligt var moderate partier, under kampagnen benyttede et aggressiv og krigerisk sprogbrug; opfordrer indtrængende især valgenes sejrherrer — uden hensyn til visse negative aktioner og erklæringer for nylig — til at handle hurtigt for at skabe grundlaget for et styrket Bosnien-Hercegovina, som forbereder sig på at opfylde de kriterier, der er nødvendige for at indgå og gennemføre stabiliserings- og associeringsaftalen og ansøge om medlemskab af EU på et relevant tidspunkt;

2. bifalder oprettelsen af en statsregering og minder Bosnien-Hercegovinas politiske ledere om, at det er påtrængende nødvendigt at gennemføre væsentlige reformer, især af statens forfatning, retsvæsenet, den offentlige forvaltning, erhvervsklimaet, uddannelsessektoren, plantesundhedsområdet og de veterinære forhold samt miljøet;

3. mener, at det netop forelagte udkast til en plan for gennemførelsen af en strukturreform af politiet i Bosnien-Hercegovina indeholder en klar og afbalanceret fordeling af ansvarsområderne mellem staten og de lokale myndigheder, forudsat at staten indfører fælles retlige rammebestemmelser for forvaltningen af politiet, afsætter budgetmidler og foretager kontrol med anvendelsen deraf, stiller støttetjenester til rådighed, samordner aktiviteterne mellem de forskellige organer og niveauer og tilbyder strategisk styring uden at gribe ind i de lokale politienheders nødvendige autonomi;

4. glæder sig endvidere over de mekanismer, der er fastsat i den ovennævnte plan, og som skal sikre gennemsigtighed ved udvælgelsen og udnævnelsen af politichefer og politibetjente og i forbindelse med overvågningen af politistyrkernes aktiviteter på nationalt og lokalt plan;

5. mener, at lovgivningsbestemmelserne vedrørende etablering af en politistruktur, som svarer til den etniske sammensætning af befolkningen i Bosnien-Hercegovina, bør ledsages af en effektiv overvågningsmekanisme;

6. konstaterer med tilfredshed, at kriterierne for afgrænsning af de lokale politiområder er baseret på principperne om operationel effektivitet og bæredygtighed og på demografiske, sociale, økonomiske og sikkerhedsmæssige faktorer og ikke kun på administrative grænser;

7. opfordrer Rådet til at lægge pres på de relevante myndigheder i Bosnien-Hercegovina for at få dem til at tage alle de nødvendige skridt til at gennemføre forslagene i den ovennævnte plan samt gøre alle parter opmærksom på, at politireformen er en afgørende forudsætning for, at der kan indgås en stabiliserings- og associeringsaftale;

8. glæder sig over, at de bosniske regeringsmyndigheder og politistyrker i det store og hele har samarbejdet med Det Internationale Krigsforbrydertribunal vedrørende det Tidligere Jugoslavien (ICTY), bl.a. ved at åbne militære arkiver; fordømmer imidlertid den omstændighed, at man endnu ikke har pågrebet alle de krigsforbrydere, som fortsat er på fri fod på landets territorium, og at mange dokumenter, der kunne være nyttige for efterforskningen, er forsvundet;

9. opfordrer de politiske ledere i Bosnien-Hercegovina til at fortsætte deres bestræbelser på fuldt ud at samarbejde med ICTY vedrørende det Tidligere Jugoslavien og at opløse de netværk, som bistår tiltalte krigsforbrydere;

10. glæder sig over den afgørelse, som myndighederne i Republikken Srpska har truffet om at nedsætte et særligt organ, hvis opgave skal være at forbedre samarbejdet med ICTY med henblik på at gennemføre ad hoc-handlingsplanen; forventer i denne forbindelse, at der opnås konkrete resultater i nær fremtid, for så vidt angår pågribelsen af de vigtigste af de personer, som er på fri fod;

11. opfordrer indtrængende Bosnien-Hercegovina til at fortsætte sine bestræbelser på at forbedre landets økonomiske politik og dets skatte- og afgiftspolitik og især at styrke samarbejdet på skatte- og afgiftsområdet, så der kan skabes stabilitet på dette felt;

12. opfordrer Bosnien-Hercegovinas ledere til at løse alle udestående grænsekonflikter med nabolandene og især at respektere og ratificere en aftale om fastlæggelse af lande- og flodgrænser;

13. opfordrer Bosnien-Hercegovinas ledere til at fortsætte deres bestræbelser på i fuld udstrækning at gennemføre de vedtagne reformer af offentlig radio- og fjernsynsvirksomhed;

14. opfordrer myndighederne i Bosnien-Hercegovina til hurtigt at gennemføre de prioriteter, som er fastlagt i det europæiske partnerskab; bekræfter på ny, at EU's generelle politik over for Bosnien-Hercegovina og hele regionen på det vestlige Balkan er baseret på et klart perspektiv om europæisk integration som fastlagt i Thessaloniki-dagsordenen af juni 2003;

15. mener, at drøftelserne om forfatningen bør genoptages hurtigst muligt med udgangspunkt i de hidtidige resultater, og at de også bør omfatte:

- en grundig revision af den vetoordning, som gælder for enhederne, og som kun bør finde anvendelse i spørgsmål, der vedrører områder, hvor staten og enhederne har delt ansvar

- en klar, udtømmende og samtidig snæver fortolkning af begrebet "vitale nationale interesser" for at forebygge ethvert etnisk begrundet misbrug af den tilhørende vetoordning udelukkende med henblik på obstruktion

- en mere ambitiøs rationalisering af de administrative strukturer i Bosnien-Hercegovina for at forenkle og fremskynde beslutningsprocessen;

16. mener, at disse drøftelser bør være offentlige med deltagelse af civilsamfundet og af nationale og internationale eksperter; mener, at offentligheden bør inddrages i denne proces, så det endelige resultat vil kunne accepteres og godkendes som legitimt af alle parter;

17. opfordrer Bosnien-Hercegovinas parlament til at overveje nedsættelse af et udvalg, der specielt skal have til opgave at udarbejde omfattende forslag til en forfatningsreform;

18. mener, at EU i samarbejde med FN's særlige repræsentant bør spille en afgørende rolle for genoptagelsen af forfatningsdebatten, bl.a. ved at fremme dialogen mellem parterne, støtte initiativer med henblik på at stimulere den offentlige debat og yde teknisk bistand i form af ekspertstøtte til de parlamentsmedlemmer i Bosnien-Hercegovina, der deltager direkte i denne debat;

19. er bekymret over, at der fortsat findes etniske barrierer i Bosnien-Hercegovina, som udgør en hindring for udviklingen af en national identitet; mener, at det i kraft af forfatningsmekanismerne i Daytonaftalerne er vanskeligere at afskaffe disse barrierer; henviser til, at erfaringerne fra EU viser, at en fælles identitet absolut er forenelig med respekt for kulturelle og religiøse traditioner hos de pågældende folk;

20. bifalder derfor en nylig erklæring fra Republika Srpskas premierminister, der forpligter denne enheds regering til at forhindre enhver forstyrrelse, der vil kunne forekomme i forbindelse med fastlæggelsen af Kosovos status;

21. mener, at der i forbindelse med EU's bistand — som efter genopbygningsfasen er blevet koncentreret om at lette vedtagelsen af EU-standarder og -lovgivning — bør lægges større vægt på at bearbejde fortidens byrder, herunder spørgsmålet om personer, som forsvandt under den blodige konflikt, og fremme af et rummeligt uddannelsessystem uden forskelsbehandling i Bosnien-Hercegovina, der er baseret på tolerance og respekt for alsidighed;

22. minder om, at dette i praksis betyder, at forskelsbehandlingen af forskellige etniske grupper, der undervises i samme skole, ophører, at man drøfter udarbejdelse af en fælles læseplan for elever, der går i grundskolen, hvor der lægges særlig vægt på, hvordan der undervises i historie, og at lærernes efteruddannelse forbedres;

23. opfordrer Kommissionen til at afsætte tilstrækkelige midler til de ovennævnte formål gennem det nye førtiltrædelsesinstrument, bl.a. gennem støtte til den internationale kommission om savnede personer, og anmoder indtrængende Rådet om gennem sin særlige repræsentant, at støtte initiativer på dette felt; finder, at det nuværende uddannelsessystem vil kunne udgøre en alvorlig trussel mod landets sikkerhed;

24. er af den opfattelse, at det vil være i borgernes interesse i Bosnien-Hercegovina og imødekomme deres ønske om at undgå konflikter i fremtiden, at der nedsættes en national kommission for sandhed og forsoning for landet, som undersøger og rapporterer om de overgreb, der har fundet sted i fortiden, ligesom den udarbejder henstillinger om de foranstaltninger, der må træffes, for at denne smertefulde fortid kan bearbejdes, og om, hvorledes en gentagelse af sådanne grusomheder kan forebygges;

25. understreger, at uddannelse er det vigtigste middel til forsoning; mener, at den unge generation i Bosnien-Hercegovina bør have kendskab til fortiden og lære af den, ligesom unge i Europa gjorde det efter anden verdenskrig, at fremtiden er afhængig af, at skillelinjerne kan ophæves gennem fremme af værdier som solidaritet, demokrati, menneskerettigheder og ligestilling blandt landets borgere;

26. henviser i denne forbindelse til udviklingen af inter-etniske formidlingskurser i skoler og indførelse af integrerede klasser som et middel til at overvinde den formelle og uformelle forskelsbehandling inden for undervisningssystemet i Føderationen Bosnien-Hercegovina;

27. advarer derfor mod ethvert forsøg på at skabe monoetniske områder i Bosnien-Hercegovina; minder politikerne i Bosnien-Hercegovina om, at det internationale samfund ikke vil tolerere nogen politisk foranstaltning, der har til formål direkte eller indirekte at undergrave Bosnien-Hercegovinas og de enkelte enheders multietniske karakter, territoriale integritet, stabilitet og enhed; opfordrer den høje repræsentant for Bosnien-Hercegovina til navnlig at være opmærksom på dette aspekt og reagere mere energisk med hensyn til at fremme flygtninges og fordrevne personers reintegration på hele Bosnien-Hercegovinas område, især i Republikken Srpska, hvor kun et forsvindende lille antal flygtninge og fordrevne er vendt tilbage;

28. glæder sig over åbningen af den første forhandlingsrunde mellem EU og Bosnien-Hercegovina om lempelser i visumordningen i november 2006 og ser frem til afslutningen af disse forhandlinger inden udgangen af juni 2007, således at aftalen kan træde i kraft i 2008; understreger, at det endelige mål må være at lette indrejse i EU for alle borgere i landene på det vestlige Balkan, og opfordrer Kommissionen til at støtte denne proces, bl.a. gennem foranstaltninger med henblik på styrkelse af politi- og grænsekontrolsamarbejdet;

29. glæder sig over den rolle, som den EU-ledede styrke EUFOR har spillet ved at tilvejebringe sikre forhold i Bosnien-Hercegovina; mener, at den troppereduktion, som Rådet for nylig har truffet afgørelse om, udgør et klart tegn på øget stabilitet i regionen;

30. ser positivt på det arbejde, som EU's politimission i Bosnien-Hercegovina har udført ved at støtte opbygningen af en moderne og effektiv politistyrke i Bosnien-Hercegovina; mener, at denne opgaves fremtid også bør vurderes i lyset af de fremskridt, der gøres med politireformen;

31. glæder sig over, at Bosnien-Hercegovina har undertegnet mange internationale konventioner og vedtaget love, hvis mål er at garantere og fremme kvinders rettigheder; opfordrer imidlertid indtrængende regeringen i Bosnien-Hercegovina til at fortsætte disse bestræbelser på at omsætte de principper i praksis, der optræder i de nævnte internationale og nationale instrumenter;

32. støtter på baggrund af den usikkerhed, der fortsat præger Bosnien-Hercegovinas fremtid, PIC's beslutning om at tage sin afgørelse af 23. juni 2006 op til overvejelse og at opretholde OHR med alle dennes beføjelser frem til juni 2008; mener, at denne forlængelse også bør benyttes til at overdrage mere ansvar til de lokale myndigheder; bifalder den kendsgerning, at Rådet har vedtaget en fælles aktion vedrørende EU's særlige repræsentant i Bosnien-Hercegovina, der udvider indholdet af repræsentantens mandat for at give den særlige repræsentant en klar rolle i bestræbelserne på at fremme de forfatningsmæssige reformer i Bosnien-Hercegovina;

33. pointerer behovet for, at det internationale samfund taler med én stemme i Bosnien-Hercegovina; eklager den nylige bekendtgørelse fra den nuværende høje EU-repræsentant/EU's særlige repræsentant om, at han ville træde tilbage i juni 2007; og bifalder det arbejde, som han har gjort under sit mandat; opfordrer indtrængende Rådet til at føre indgående drøftelser om karakter, rækkevidde og varighed af den internationale tilstedeværelse i Bosnien-Hercegovina;

34. mener også, at EU efter en eventuel lukning af OHR skal yde en omfattende og samordnet støtte til Bosnien-Hercegovina, således at landet så hurtigt og så grundigt som muligt kan nå sit langsigtede mål med europæisk integration; mener, at EU's særlige repræsentant skal tale med autoritet på Den Europæiske Unions vegne, bl.a. i forbindelse med koordinering af samtlige EU-institutioner og -agenturer i Bosnien-Hercegovina;

35. pålægger sin formand at sende denne henstilling til Rådet (almindelige anliggender og eksterne forbindelser) og til orientering til Kommissionen, EU's særlige repræsentant/høje repræsentant for Bosnien/Hercegovina og til regeringerne og parlamenterne i Bosnien-Hercegovina, Republika Srpska og Føderationen Bosnien-Hercegovina.

--------------------------------------------------